ï»¿Simba na Ngiri  

Hapo zamani za kale, Simba alikuwa  mwenye nguvu aliyeogopwa kuliko  wanyama wote. Angeweza kuwashika  wanyama wengine na kuwala.  Asubuhi moja alipokuwa akitafuta  kifungua kinywa, alinaswa katika  mtego wa mwindaji.  
Simba alipiga mayowe kwa uchungu.  Alivuta ili kujinasua kutoka  mtegoni. Mtego ulinasa mguu zaidi  kila alipovuta.  Mwishowe, Simba alipokuwa  amechoka na kuhisi uchungu, alikata  tamaa.  
Siku zilivyopita ndivyo Simba  alichomwa kwa jua. Alihisi njaa na kiu  na wala hakuwa na mwokozi.  Alipozidi kuwa mnyonge  aliwaza, "Nitakufa kwa njaa na kiu."  
Asubuhi moja, Simba alisikia sauti  kichakani. Alisikiliza na kuchunguza  kwa karibu.  Aliona Ngiri akitembea na mkwewe na  watoto wakizungumza na kucheka.  Ngiri na familia yake walikuwa  wanaenda mtoni kunywa maji na  kucheza topeni kabla ya jua kuwa kali.  
"Ngiri, tafadhali niokoe kutoka  mtegoni." Simba alimsihi.  "Kamwe sitakuokoa! Wewe mnyama  katili. Nikikuokoa utanila mimi na  familia yangu kama kifungua kinywa."  "Naahidi kamwe sitatenda jambo ovu  kama hilo. Tutakuwa marafiki  ukiniokoa," Simba alisema.  
Ngiri alimwonea Simba huruma  akasema, "Sifurahii ukihisi uchungu,  kiu na kuwa karibu kufa kwa njaa."  Kwa hivyo, alitumia pembe zake  akavuta na kumwokoa Simba.  Ngiri akampata rafiki mpya.  
Simba alisema, "Asante sana rafiki  yangu kwa kuniokoa. Ninaenda kwa  familia yangu sasa, kwa heri."  "Nenda salama rafiki yangu," Ngiri  alimjibu. Ngiri alifurahi kwamba Simba  alikuwa rafiki yake.  "Familia yangu haitamtoroka tena  simba," aliwaza.  
Simba aliondoka akichechemea kwa  unyonge. Alihisi njaa sana.  Aliwaona watoto wa Ngiri wakicheza  topeni. Alipowaangalia, alidondokwa  na mate akafikiria, "Leo nina bahati."  
Simba alimwita Ngiri, rafikiye mpya,  "Nilikuwa nimenaswa mtegoni kwa  siku nyingi bila chakula. Sina nguvu za  kuwinda kwa sasa. Naomba unipatie  mmoja wa watoto wako kuwa  kifungua kinywa changu?"  Ngiri alishtuka akasema, "Nilikuokoa  kutoka mtegoni na sasa unataka  kuwala wanangu?"  
Simba alimjibu, "Nasikitika rafiki  yangu, lakini nina njaa. Elewa kwamba  ingawa mimi ni mnyonge sasa mimi ni  mwenye nguvu kukuliko wewe." Simba  alifungua kinywa chake na kuonyesha  meno yake.  "Usiponipatia mmoja wa watoto wako  kwa hiari, mwenyewe nitamchukua  mmoja," alinguruma.  
Ngiri alifahamu kuwa hakuwa na mbio  wala nguvu za Simba. Hangeweza  kuwalinda wanawe katika vita.  "Nitakupatia mwanangu mmoja  baada ya wewe kunionyesha jinsi  ulivyonaswa mtegoni. Itanisaidia  kumwokoa simba mwingine," Ngiri  alisema.  
Simba hangeweza kusubiri kumla ngiri  mchanga.  Aliuweka mguu wake ndani ya mtego  kumwonyesha rafiki yake jinsi  alivyonaswa.  
"Ui!" Simba alinguruma.  Ngiri alikaza mtego kwenye mguu wa  simba akisema, "Aha! Nimekupata.  Utakaa mtegoni kwa njaa na kiu tena.  Tuone ikiwa meno yako makali na  yenye nguvu yatakusaidia sasa."  
Mkewe Ngiri aliwaambia wanawe,  "Kimbieni! Inueni mikia yenu ili baba  yenu awaone mlipo."  Watoto wa Ngiri walikimbia kichakani  kwa kasi walivyoweza.  
Simba alihisi uchungu akamsihi Ngiri  tena amsaidie, "Nitakufanyia lolote  utakalo ukiniokoa."  Ngiri hakumwamini Simba.  Alimwambia, "La! Sitathubutu, wewe ni  muongo! Nitawaonya wanyama  wengine pia ili waepuke na ujanja  wako."  
Ngiri aliwaona watoto wake na mama  yao wakikimbia katika mstari mmoja.  Waliinua mikia yao ili awaone.  Ngiri alijiunga nao wakatorokea  mahali pa usalama.  Hii ndiyo sababu ngiri huinua mikia  yao wanapokimbia kuhakikisha  usalama wa kila mmoja wao.  

You are free to download, copy, translate or adapt this story and use the illustrations as long as you attribute in the following way:  Simba na Ngiri  Author - South African Folktale  Translation - Brigid Simiyu  Illustration - Wiehan de Jager  Language - Kiswahili  Level - Longer paragraphs  Â© African Storybook Initiative 2014  Creative Commons: Attribution 4.0  Source www.africanstorybook.org 

Question: Nani alikua mwenye nguvu na aliyeogopwa na wanyama wote?
Answer: Simba